ننھا

اداکار ننھا دا اصل ناں رفیع خاور ، اپݨی عملی زندگی دا آغاز کہروڑ پکا ضلع ملتان توں کیتا ۔شروع اچ ہک بینک کلرک دی حیثیت نال ملازمت اختیار کیتی۔ اگرچہ فنی زندگی دا آغاز زمانہ طالب علمی توں ای کر ݙتا ہا۔ اسلامیہ کالج لاہور دے مختلف ثقافتی پروگراماں اچ حصہ گھندے ہن ۔ حصول تعلیم دے بعد اسٹیج تے مزاحیہ خاکیاں دے علاوہ ڈرامیاں اچ وی اداکاری شروع کر ݙتی۔ اسٹیج توں ٹیلی ویژن تے آئے ۔ کمال احمد رضوی دے سیریل ’’الف نون‘‘ اچ شامل تھی تے دُھم مچا ݙتی تے خود وی ملک گیر شہرت حاصل کیتی۔ سٹھ دی دہائی اچ اپݨی مخصوص کامیڈی دے نال دنیائے فلم اچ ایہو جیہیں ویلے داخل تھئے جݙاں اُتھاں لہری تے رنگیلا دی حکمرانی ہئی۔ فلمی دنیا اچ تمنا دے نال انہاں دی جوڑی ایں طرح مل ڳی جیویں جو ٹیلی ویژن تے کمال احمد رضوی دے نال ۔ ننھا(نون )ہک دفعہ ول ٹیلی ویژن اچ اپݨی پراݨی جوڑی کمال احمد رضوی (الف ) دے نال ’’شیطان صاحب ‘‘ اچ نمودار تھئے۔ اپݨے آخری پروگرام اچ انہاں خود کشی دے خلاف تقریر کیتی تے خود کشی کوں حرام تے خود کشی کرݨ آلیاں کوں سخت بے وقوف قرار ݙتا۔ پر کجھ ہفتیاں دے بعد خود ای 2 جون 1986ء کوں خود کشی کر تے رخصت تھئے۔ ننھا نے اپݨی زندگی اچ تقریباً ݙو سو توں ودھ فلماں اچ کم کیتا۔ سرائیکی فلم ’’دھیاں نِماݨیاں ‘‘ وچ انہاں دا کردار یادگار ہے۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء